Uanset om der findes fejl eller ej, så har SAS besluttet at udskifte dele af landingsstellet på alle sine Dash 400-fly.

Først på slutningen af ugen venter SAS, at samtlige af selskabets 27 fly af Dash 400-typen er undersøgt. Men uanset om der findes fejl eller ej, vil SAS udskifte dele af landingsstellet på samtlige fly, oplyser SAS i en pressemeddelelse. To gange på tre dage måtte Dash-fly fra SAS nødlande. Først i Aalborg, hvor landingsstellet i flyets højre side brød sammen, siden i Vilnius hvor der også var problemer med landingsstellet. Myndighederne er endnu ikke færdige med havarirapporten fra nødlandingen i Vilnius. Ugen ud venter SAS, at Dash-flyene bliver på jorden, og det betyder fortsat mange aflysninger. Ifølge pressechef i SAS Jens Langergaard vil der dog være færre aflysninger end hidtil, fordi SAS har sat andre fly ind og allieret sig med andre flyselskaber på en del af ruterne, oplyser Ritzau.